17/10/2022 | Administración LocalMunicipal
Ames
Aprobación definitiva do regulamento de títulos, honras e distincións do Concello de Ames

Anuncio APROBACIÓN DEFINITIVA DO REGULAMENTO DE TÍTULOS, HONRAS E DISTINCIÓNS DO CONCELLO DE AMES. Expediente GD 4760/2022 En sesión plenaria do 28 de xullo de 2022, préstase a aprobación inicial o Regulamento de Títulos, Honras e Distincións do Concello de Ames. O non presentarse alegacións durante o prazo de exposición pública, a aprobación definitiva tense producido de forma automática. En cumprimento do previsto no artigo 70.2 da LRBRL faise público o texto definitivamente aprobado ós efectos da súa entrada en vigor que terá lugar unha vez publicado o texto definitivamente aprobado e transcorra o prazo previsto no artigo 65.2 LRBRL. Contra o presente acordo interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia no prazo de dous meses a contar desde o día seguinte á publicación do presente anuncio, de conformidade co artigo 46 da Lei 29/1998, de 13 de xullo, da Xurisdición Contencioso-Administrativa. Para xeral coñecemento publícase o texto integro que figura como anexo. ANEXO REGULAMENTO DE TÍTULOS, HONRAS E DISTINCIÓNS DO CONCELLO DE AMES INTRODUCIÓN. A Constitución Española de 1978 recoñece aos municipios, ás provincias e as comunidades autónomas autonomía para a xestión dos seus respectivos intereses. É o artigo 140 o que consagra o principio de autonomía local, polo que o goberno e a administración corresponden a cada un dos concellos. O Regulamento de organización, funcionamento e réxime xurídico das entidades locais, aprobado polo Real decreto 2568/1986 do 28 de novembro, dedica parte do título VI, artigos 186 a 190, a regular as honras e distincións das entidades locais. Así, o artigo 189 sinala que as corporacións locais poderán acordar a creación de medallas, emblemas, distincións ou outros distintivos honoríficos, co fin de premiar especiais merecementos, beneficios sinalados ou servizos extraordinarios, así como acordar nomeamentos de fillos/as predilectos/as e adoptivos/as e de membros honorarios da Corporación, atendidos os méritos, calidades e circunstancias singulares que concorran nas persoas galardoadas. Por todo isto, é manifesta a necesidade do Concello de Ames, en virtude da súa potestade de autoorganización, de aprobar un Regulamento para a concesión de distincións. Capítulo I. Disposicións xerais Artigo 1. Obxecto e clasificación 1. Os títulos, honras e distincións que poderá conferir o Concello de Ames, incluso con carácter póstumo, para premiar especiais merecementos ou servizos extraordinarios, serán as seguintes: a) Medalla do Concello de Ames. b) Título de Fillo/a predilecto/a e fillo/a adoptivo/a. c) Título de Cidadán/á distinguido/a. d) Título de Ilustre visitante. e) Méritos ao persoal traballador. f) Cronista oficial de Ames.2. Poderanse distinguir de forma honorífica a persoas, institucións ou entidades dando o seu nome a vías municipais, establecementos, centros ou instalacións do Concello de Ames. A distinción tamén se poderá materializar mediante a instalación dunha placa. No caso de establecementos, centros ou instalacións do Concello de Ames, procurarase que estean relacionados coa actividade desenvolvida polas persoas ou institucións obxecto de distinción.3. A concesión de títulos, honras e distincións recoñecerán méritos extraordinarios que concorran en personalidades, entidades ou corporacións, por ter prestado servizos ao municipio, dispensado honras ou producido beneficios sociais, culturais, turísticos, cidadáns, artísticos, musicais, deportivos, empresariais, científicos ou similares. Artigo 2. Carácter dos títulos, honras e distincións 1. Os anteriores títulos, honras e distincións teñen carácter exclusivamente honorífico polo que non xerarán dereito administrativo, nin conlevarán o dereito a ningunha indemnización nin terán efecto económico.2. As persoas titulares das distincións de medalla do Concello de Ames, fillo/a predilecto/a, fillo/a adoptiva e de cronista oficial de Ames disporán dun lugar reservado nos actos oficiais aos que sexan convocados polo Concello de Ames. Artigo 3. Revogación 1. Os títulos, honras e distincións poderán ser revogados se os/as titulares realizan actos ou manifestacións contrarias aos motivos que xustificaron a súa concesión ou que de existiren no momento do outorgamento non o permitirían.2. A revogación será acordada polo mesmo órgano que concedeu a honra, coa mesma maioría prevista para o nomeamento, logo da tramitación do correspondente expediente e de dar audiencia á persoa interesada ou ás que a sucedan.3. Non poderán concederse os títulos, honras, nin distincións aquí reguladas aos membros da Corporación municipal en tanto exerzan os seus cargos. Capítulo II. Clasificación e requisitos das distincións. Artigo 4. Medalla do Concello de Ames 1. A concesión da medalla do Concello de Ames outorgarase a aquelas persoas físicas ou entidades públicas ou privadas que destaquen polos seus merecementos e a súa traxectoria no sector turístico, cultural, veciñal, artístico, musical, deportivo, empresarial, social, científico ou similares.2. A aprobación da concesión desta distinción requirirá acordo plenario adoptado pola maioría absoluta do número legal de membros da Corporación.3. Esta distinción correspondese coa imposición dunha medalla co escudo do Concello de Ames e coa entrega dun diploma artístico co escudo de Ames, con breve mención dos merecementos e entregarase nun acto solemne, procurando que coincida coa data do Día de Galicia. Artigo 5. Título de fillo ou filla predilectos.1. O título de fillo ou filla predilecto/a de Ames distingue persoas, nacidas en Ames cuxa traxectoria vital discorra maiormente no municipio, que destacasen polos seus méritos ou calidades persoais, especialmente nos ámbitos cultural, científico, social, artístico, deportivo, político ou económico, ou por servizos prestados en beneficio da cidade.2. A aprobación da concesión desta distinción requirirá acordo plenario adoptado pola maioría absoluta do número legal de membros da Corporación.3. Esta distinción correspondese coa entrega dun pin de solapa co escudo do Concello de Ames e un diploma artístico co escudo de Ames no que constará unha breve mención dos merecementos. Artigo 6. Titulo de fillo ou filla adoptiva.1. O título de fillo ou filla adoptivo/a de Ames poderá outorgarse as persoas que, sen naceren no municipio, manteñan vínculos persoais con ela e que destacasen polos seus méritos ou calidades persoais, especialmente nos ámbitos cultural, científico, social, artístico, deportivo, político ou económico, ou por servizos prestados en beneficio da cidade.2. A aprobación da concesión desta distinción requirirá acordo plenario adoptado pola maioría absoluta do número legal de membros da Corporación.3. Esta distincións correspondese coa entrega dun pin de solapa co escudo do Concello de Ames e un diploma artístico co escudo de Ames no que constará unha breve mención dos merecementos. Artigo 7. Título de cidadán ou cidadá distinguido/a 1. O título de cidadán/á distinguido/a poderase outorgar a aquelas persoas físicas ou entidades públicas ou privadas do Concello de Ames nos que concorra un mérito ou méritos verdadeiramente singulares, no eido turístico, cultural, veciñal, artístico, musical, deportivo, empresarial, social, científico ou similares.2. A concesión desta distinción realizarase mediante decreto de Alcaldía, sen necesidade de expediente previo, previa consulta coa Xunta de Voceiros do Concello de Ames.3. Esta distinción correspondese coa entrega dun pin de solapa co escudo do Concello de Ames e un diploma artístico co escudo de Ames no que constará unha breve mención dos merecementos. Artigo 8. Título de ilustre visitante.1. O título de ilustre visitante de Ames poderá concederse a aqueles persoeiros de especial relevancia que visiten o municipio de Ames e sexan recibidos oficialmente polo Concello.2. O outorgamento desta distinción realizarase mediante decreto de Alcaldía, sen necesidade de expediente previo.3. Esta distinción correspondese coa entrega dun pin de solapa co escudo do Concello de Ames e un diploma artístico co escudo de Ames no que constará unha breve mención dos merecementos. Artigo 9. Méritos ao persoal traballador do Concello de Ames 1. O mérito aos traballadores ou traballadoras municipais será outorgado a aquel persoal traballador que se xubilase ou cumprise 25 anos de servizo ao Concello no ano en curso.2. O outorgamento desta distincións realizarase mediante decreto de Alcaldía, sen necesidade de expediente previo.3. Esta distincións correspondese coa imposición dun pin de solapa co escudo do Concello de Ames e levarase a cabo nun acto solemne, procurando que coincida coas últimas datas do ano, cando se celebre o brinde de Nadal. Artigo 10. Cronista oficial de Ames 1. O título de cronista oficial de Ames poderá concederse a aquelas persoas físicas que acreditaran un profundo coñecemento do pasado histórico de Ames mediante publicacións científicas e actividades culturais relevantes.2. A proposta de iniciación do expediente debera acompañarse dunha memoria na que se especifiquen os méritos que concorran na persoa que se propón, xunto cunha recensión biográfica e bibliográfica.3. O expediente será informado polo persoal técnico do departamento de cultura.4. A aprobación da concesión desta distinción requirirá acordo plenario adoptado pola maioría absoluta do número legal de membros da Corporación.5. Esta distinción correspóndese coa imposición dun pin de solapa co escudo do Concello de Ames e un diploma artístico co escudo de Ames no que constará unha breve mención dos merecementos, e levarase a cabo nun acto solemne, procurando que coincida coa data do Día de Galicia. Artigo 11. Dedicación/denominación de lugares públicos de Ames 1. Correspóndelle ao Pleno da Corporación, por maioría absoluta do número legal dos seus membros a proposta da Alcaldía, outorgar a vías municipais ou a establecementos, centros ou instalacións do Concello de Ames o nome de persoas físicas, organismos, institucións e entidades que, a xuízo da Corporación, reúnan méritos suficientes, sexa por servizos e actividades especiais realizados a favor da cidade no caso de organismos, institucións e entidades, ou pola súa relevancia indiscutible no ámbito científico, cultural, artístico, deportivo, social etc., no caso de persoas físicas.2. En casos puntuais, e para evitar prexuízos de indefinición transitoria aos/as residentes das vías municipais incluídas neste suposto, poderá empregarse ata que se denominen definitivamente a identificación alfanumérica.3. Garantirase a equidade de xénero na denominación das vías municipais e dos establecementos, centros ou instalacións do Concello de Ames outorgadas a persoas físicas, en consonancia co disposto na normativa correspondente.4. As denominacións con nomes comúns corresponde á Xunta de Goberno Local e darase preferencia ao uso da toponimia e microtoponimia local entre as propostas de denominación de lugares públicos de Ames, como mostra do apoio á conservación e posta en valor do seu patrimonio material e inmaterial. Capítulo III. Procedemento para a concesión de títulos, honras e distincións Artigo 12. Iniciación e tramitación 1. A concesión da medalla do Concello de Ames, dos títulos de fillo/a predilecto/a, fillo/a adoptivo/a, cronista oficial de Ames, así como a denominación de vías ou de establecementos, centros e instalacións municipais, a instalación de placas ou elementos análogos, e o irmandamento con outras cidades a que se refire este regulamento, requirirá a instrución previa do oportuno expediente que servirá para determinar os méritos ou circunstancias que aconsellen a concesión e rexerase por este regulamento, con aplicación supletoria do Regulamento de organización, funcionamento e réxime xurídico das entidades locais (R. D. 2568/1986, do 28 de novembro) ou a disposición que se é o caso o substitúa.2. Calquera persoa, entidade ou asociación poderá facer propostas mediante escrito presentado no Rexistro Xeral do Concello ou a través da sede electrónica, dirixido ao/a alcalde ou alcaldesa.3. Os anteditos procedementos iniciaranse mediante decreto da Alcaldía, ou por requirimento dunha terceira parte dos membros que integran a Corporación, para a concesión da medalla de Ames e dos títulos de fillo/a predilecto/a, fillo/ adoptivo/a, cronista oficial de Ames, así como para as propostas de denominación de espazos públicos e irmandamentos. Capítulo IV. Loito oficial no Concello de Ames Artigo 13. O loito oficial 1. O alcalde ou alcaldesa poderá acordar mediante decreto da alcaldía a declaración de loito oficial cando circunstancias ou feitos de especial transcendencia así o requiran.2. No decreto da Alcaldía incluíranse todas e cada unha das accións que se vaian desenvolver en sinal de respecto e condolencia.3. No casos en que a declaración de loito oficial veña acordada por outras institucións ou administracións públicas de ámbito internacional, comunitario, estatal ou autonómico, estarase ao preceptuado pola correspondente declaración. Capítulo V. Irmandamento Artigo 14. Obxecto, requisitos e procedemento 1. O Concello de Ames poderá decidir o irmandamento con outros municipios, cidades ou localidades co fin de desenvolver vínculos de amizade. É o nivel máis elevado que pode alcanzar a cooperación con outras cidades ou colectividades análogas. Estará baseado na existencia de valores compartidos, vínculos históricos, culturais, lingüísticos, económicos e similares capaces de xerar unha relación permanente entre elas.2. Os irmandamentos poderán celebrarse con cidades españolas, europeas ou de calquera outro estado recoñecido por España. Non se celebrarán con cidades que pertenzan a estados cuxos sistemas políticos non respecten os principios de democracia e os dereitos humanos ou nos que se practique calquera tipo de discriminación incompatible cos valores democráticos, salvo que o seu obxecto específico e preferente de superar esa situación e apoiar a recuperación das liberdades estea debidamente xustificado no expediente.3. Os obxectivos perseguidos poderán ser: a) Favorecer a creación de sentimentos de proximidade entre a cidadanía, promovendo o mantemento de relacións pacíficas entre os pobos, a resolución de conflitos pola vía do diálogo, a cooperación e o dereito, a tolerancia entre as diversas culturas e civilizacións e, en xeral, os valores establecidos na Carta das Nacións Unidas. b) Fomentar a aproximación da poboación, o incremento do turismo, os intercambios educativos, tecnolóxicos e culturais, e a solidariedade coas situacións de crise ou necesidade. c) Estimular a realización de proxectos que supoñan o intercambio de coñecementos, tecnoloxías, arte e cultura. d) Crear redes de cooperación coas cidades irmandadas para o desenvolvemento de boas prácticas, o intercambio de experiencias e a análise e proposta de solucións en temas concretos de interese común. e) En xeral, calquera outro obxectivo de interese común que contribúa ao establecemento de vínculos de amizade e colaboración para fins pacíficos e de superación dos obstáculos ao respecto e a tolerancia das diferenzas entre os pobos, culturas ou civilizacións.4. Iniciarase o procedemento de acordo co artigo 11 deste regulamento. Do mesmo xeito, a proposta poderá proceder da cidade que pretende o irmandamento con Ames.5. O expediente será instruído pola Secretaría municipal, para o que se redactará un informe sobre os vínculos existentes, os obxectivos e as posibilidades de financiamento dos gastos. Terá que quedar reflectida a conformidade do órgano de goberno da cidade coa que se pretende celebrar o irmandamento. A adopción do acordo de irmandamento requirirá para a súa aprobación acordo adoptado pola maioría absoluta do número legal de membros da Corporación.6. Salvo que se trate dunha cidade española, a intención de celebrar o irmandamento comunicarase ao Ministerio competente en materia de administracións públicas e ao Ministerio de Asuntos Exteriores para os efectos oportunos.7. Cumpridos os requisitos anteriores, procederase de xeito conxunto á redacción dun proxecto de protocolo de irmandamento.8. O protocolo de irmandamento conterá, ademais das mencións xerais de lugar, data, persoas que interveñen e carácter co que actúan, as finalidades e obxectivos que pretenden alcanzar. Capítulo VI. Libro de títulos, honras e distincións Artigo 15. Rexistro 1. A Secretaría Xeral do Concello de Ames, establecerá e manterá un rexistro permanente de todas os títulos, honras e distincións outorgadas, consignando en seccións separadas para cada unha delas e por orde cronolóxica, os acordos de concesión, datas, titulares, motivos do outorgamento, lugar e acto en que tivo lugar a imposición, e, en xeral, cantos datos sexan de utilidade.2. Os irmandamentos anotaranse nun capítulo especial do Libro de títulos, honras e distincións. DISPOSICIÓN ADICIONAL PRIMEIRA Mantéñense vixentes a todos os efectos os títulos, honras e distincións outorgados polo Concello con anterioridade a entrada en vigor deste regulamento que se farán constar no correspondente libro. DISPOSICIÓN ADICIONAL SEGUNDA. O presente regulamento permanecerá vixente en tanto non se acorde a súa modificación ou derrogación expresa DISPOSICIÓN FINAL O presente regulamento entrará en vigor tras a súa aprobación definitiva, unha vez publicado integramente no BOP e transcorrido o prazo a que se refire o artigo 65.2 da Lei 7/1985, de 2 abril, reguladora das bases do réxime local. Ames, 10 de outubro de 2022 O primeiro tenente de alcalde Alcalde por delegación (Decreto 3113/2022) Miriam Fatima Hogas Cabañuz